b'\n_START_ARTICLE_\nNabor (opera)\n_START_PARAGRAPH_\nNabor je opera v dveh dejanjih (\xc5\xa1estih slikah) Frana Gerbi\xc4\x8da. Libreto je napisal Hugo Viktor Gerbi\xc4\x8d, skladateljev sin, po neki svoji noveli. Skladatelj je opero pisal v \xc4\x8dasu od 16. maja 1912 do 11. januarja 1913. Krstna predstava je bila 22. oktobra 1925 v ljubljanski operi in od tedaj ni bila ve\xc4\x8d uprizorjena. Opero so uprizorili naslednji umetniki: dirigent je bil takrat mladi, neznani korepetitor Marij Kogoj, v glavnih vlogah so peli Pavla Lov\xc5\xa1e kot Jelka, Zora Ropas kot Bo\xc5\xa1tjanka, Vekoslav Janko kot no\xc4\x8dni varuh, Jo\xc5\xbee je bil Leopold Kova\xc4\x8d in Jernej Drago Zupan.\n_START_SECTION_\nOdmevi po krstni predstavi\n_START_PARAGRAPH_\nKritik Fran Govekar je po krstu 25. oktobra v Jutru med drugim zapisal, da je kardinalna hiba besedila v tem, da se veselo razpolo\xc5\xbeenje mahoma sprevr\xc5\xbee v tragedijo in nadaljuje:\xc2\xa0\xc2\xbbZaklju\xc4\x8dek bi spremenil in pustil zna\xc4\x8dajno ljubezen triumfirati, podleca pa kaznovati in nagnati. Nabor kot vesela stvar bi bolje uspel.\xc2\xab\xc2\xa0 Kljub slabostim pa je zapisal tudi:\xc2\xa0\xc2\xbbS pijeteto smo jo u\xc5\xbeivali, s srcem polnim ob\xc4\x8dudovanja in zahvalnosti. Koliko energije, koliko bujne produktivnosti je kipelo v trhlem Gerbi\xc4\x8devem telesu.\xc2\xab'